Les mesures COVID-19 vigents es prorroguen fins al 15 de juliol
2025-07-24

Després de l’última reunió de la Mesa Interdepartamental del Consell per a la prevenció i actuació davant la COVID-19 celebrada el dimarts 29 de juny, el president de la Generalitat Valenciana, Ximo Puig, ha anunciat la pròrroga de les mesures vigents, almenys durant les pròximes dues setmanes, fins al 15 de juliol. Així, no hi ha toc de queda ni limitació de la mobilitat en tota la Comunitat Valenciana; tampoc hi ha límit per a la reunió de persones a les cases ni als carrers. L’oci nocturn es manté obert fins a les 2h, sense possibilitat de ball i amb aforament al 50% en interior i al 100% en terrassa. Els locals de restauració, per part seua, poden estar oberts fins a les 1h, amb taules de fins a deu persones i amb l’aforament al 50% en interior i al 100% en terrassa.

D’altra banda, la Generalitat Valenciana continua recomanant l’ús de la mascareta en llocs a l’aire lliure que no siguen platges ni espais naturals, a pesar que aquesta mesura ja no és obligatòria. Com a principal novetat anunciada, s’elimina l’horari d’obertura i tancament de les seus festeres com els casals fallers o similars, que hauran de regular els ajuntaments, i es permetran altres activitats més enllà de les administratives, com el consum de begudes o menjar, amb un aforament del 50%.